Den københavnske fristad Christiania vil nu give plads til en ny generation, og det betyder, at op mod 200 nye beboere i fremtiden kan flytte ind på 'Staden'.

Det skriver den venstreorienterede nyhedsportal 'Modkraft'.

- Nu skal det selvfølgelig lige køres igennem hele vores nærdemokratiske system. Men det er ihvertfald de visioner, der er kommet frem, siger Allan Lausten, Christianias pressetalsmand til Ekstra Bladet.

En boligbank, renovering af gamle bygninger og storkollektiver til christianitter med 'særlige behov' skal give en ny generation mulighed for at flytte ind i den københavnske fristad.

Ifølge den aftale de har med staten har de uden problemer kunnet få lov til at bygge, fortæller Allan Lausten. I første omgang bliver de nye beboere indkvarteret inden for fristadens rammer. Men Christiania har endnu større planer.

- Men senere så udvider vi. Vi har imperialistiske tanker, bare rolig. I princippet kan vi jo købe hvad som helst. Nu har vi jo oprettet en fond, og så kan vi jo købe lige som alle de andre. Så det vil vi ikke afvise, siger Allan Lausten.

Han fortæller, at det er en af de muligheder, han er klar over er åbnet op efter lovliggørelsen.

- Det er der brug for, for der kommer hver eneste dag masser af mennesker, der gerne vil flytte herud, siger talsmanden.

Christiania har nedsat en arbejdsgruppe, som skal lave et udkast til en ny lokalplan for området, der gør det muligt, at de nye beboere kan flytte ind.

Det blev besluttet på en netop overstået 'Lukkeuge', hvor et flertal af christianitterne deltog i en række visionsmøder om fristadens fremtid.

Ifølge køreplanen vil man etablere storkollektiver til nuværende beboere med 'særlige behov' – herunder en voksende gruppe af ældre – for at skabe plads til mange nye folk.

For at tiltrække nye tilflyttere vil der desuden blive oprettet en 'boligbank', som udover at finansiere renovering af gamle bygninger, skal gøre det muligt for nytilkomne at bygge helt nye huse.